CELEX: 62009TN0511
Language: sl
Date: 2009-12-21 00:00:00
Title: Zadeva T-511/09: Tožba, vložena 21. decembra 2009 – Niki Luftfahrt proti Komisiji

27.3.2010   
            
            
               SL
            
            
               Uradni list Evropske unije
            
            
               C 80/27
            
         Tožba, vložena 21. decembra 2009 – Niki Luftfahrt proti Komisiji
   (Zadeva T-511/09)
   2010/C 80/48
   Jezik postopka: nemščina
   
      Stranki
   
   
      Tožeča stranka: Niki Luftfahrt GmbH (Dunaj, Avstrija) (zastopnik: H. Asenbauer, odvetnik)
   
      Tožena stranka: Evropska komisija
   
      Predlogi tožeče stranke
   
   
               —
            
            
               Izpodbijana odločba Evropske komisije z dne 28. avgusta 2009„Državna pomoč C 6/2009 (prej N 663/2008) Avstrija Austrian Airlines – Načrt za prestrukturiranje“ naj se v skladu s členom 264(1) PDEU (prej člen 231 ES) razglasi za nično in
            
         
               —
            
            
               Evropski komisiji naj se naloži, da tožeči stranki v skladu s členom 87(2) Poslovnika Splošnega sodišča Evropske unije nadomesti nujne stroške postopka.
            
         
      Tožbeni razlogi in bistvene trditve
   
   Tožeča stranka izpodbija odločbo Komisije C(2009) 6686 konč. z dne 28. avgusta 2009, ki se nanaša na državno pomoč v okviru prodaje deležev skupine podjetij Austrian Airlines, ki jih ima v lasti avstrijska država, podjetju Deutsche Lufthansa AG (C 6/2009 (prej N 663/2008)). Komisija je v tej odločbi ugotovila, da je pomoč za prestrukturiranje, ki jo je Republika Avstrija zagotovila podjetju Austrian Airlines, ob upoštevanju nekaterih pogojev, združljiva s skupnim trgom, če bo načrt za prestrukturiranje, ki je bil priglašen Komisiji, v celoti izveden.
   Tožeča stranka, ki je letalski prevoznik in je pri Komisiji vložila pritožbo glede sporne pomoči za prestrukturiranje, v utemeljitev ničnostne tožbe najprej zatrjuje, da je Komisija kršila člen 87(1) in (3)(c) ES, člen 88(2) ES ter Smernice skupnosti o državni pomoči za reševanje in prestrukturiranje podjetij v težavah (UL 2004, C 244, str. 2). V zvezi s tem še posebej trdi, da je Komisija napačno ugotovila, da
   
               —
            
            
               prejemnik zadevne pomoči ni podjetje Austrian Airlines, ampak podjetje Lufthansa, ki pa ni podjetje v težavah in zato ni upravičeno podjetje,
            
         
               —
            
            
               niti podjetje Austrian Airlines niti podjetje Lufthansa nista zagotovila primernega lastnega prispevka za prestrukturiranje podjetja Austrian Airlines,
            
         
               —
            
            
               priglašeni ukrepi za prestrukturiranje ne ustrezajo prej navedenim smernicam in
            
         
               —
            
            
               izravnalni ukrepi, ki jih je ponudila Republika Avstrija, ne zadostujejo za to, da bi čim bolj zmanjšali škodljive učinke na pogoje poslovanja.
            
         Dalje, tožeča stranka zatrjuje, da je zadevna pomoč neločljivo povezana s pogoji, ki kršijo pravila prava Skupnosti o svobodi ustanavljanja in s tem člen 43 ES.
   Poleg tega tožeča stranka očita kršitev člena 253 ES, ker Komisija izpodbijane odločbe ni pravilno obrazložila, saj
   
               —
            
            
               ni ugotovila in preučila stanja na zadevnih trgih, zlasti položaja podjetja, ki je prejelo pomoč, in položaj konkurentov na teh trgih, in
            
         
               —
            
            
               ni upoštevala, da je podjetje Austrian Airlines v preteklosti prejelo več pomoči, ki so bile v nasprotju s pravom Skupnosti.
            
         Nazadnje tožeča stranka očita, da je Komisija zlorabila pooblastila, ki so ji bila podeljena.